Deg leqdic-nneɣ, nefren tarayt n userwes, imi neɛreḍ ad nẓer amgired yellan gar lebni n tmacahut n zik, d tin n tura, meḥsub gar timawit akked d tira, ahat yella wayen ara d-naf d amaynut di tfekka n tmacahut yettwarun. Di tazwara nga-d akenni gar snat n tmucuha (Lkuraj n tyaziṭ) akked (Afriwen ur nessafag), s yin ɣur-s neffeɣ-d ɣer umgired yellan gar tmucuha n timawit d tid yettwarun, rnu ɣur way-a neɛreḍ ad d-nessefhem amek i d-yella umaynut di tmacahut yettwarun.